Hvenær er líklegt að hamsturinn minn gjóti ef getnaður fór fram 25. júní ? Hamstrar eru ekki ein tegund heldur er um að ræða 18 tegundir evrasískra spendýra af ættbálki nagdýra ( Rodentia ) . Meðgöngutími þessara tegunda er nokkuð mismunandi . Svarið fer auðvitað eftir því hvaða hamstrategund spyrjandinn heldur á heimili sínu , en tegund sem kallast gullhamstur ( e. golden hamster , Mesocricetus auratus ) er vinsælust hamstra til gæludýrahalds í Evrópu . Gullhamstrar lifðu villtir , aðallega í Suðaustur-Evrópu , en svo langt er síðan að til þeirra sást í náttúrunni að ætla má að þeir séu útdauðir eða að minnsta kosti afar sjaldgæfir . Meðgöngutími gullhamstra er að meðaltali um 16 dagar . Ef hamstur spyrjandans er af þeirri tegund og allt gengur eðlilega fyrir sig , má búast við að kvenhamsturinn gjóti ungum í kringum 11. júlí . Fjöldi unga verður sennilega fimm til níu og þeir hárlausir og blindir við fæðingu . Ef um er að ræða tegundir af ættkvíslinni Cricetus , svo sem evrópska hamsturinn , gráa - eða kínverska hamsturinn , er meðgöngutíminn aðeins lengri eða um 20 dagar . Fjórða tegundin hefur verið sæmilega vinsæl sem gæludýr í Evrópu , dverghamstur ( Phodopus sungorus ) , og meðganga hans tekur einnig um 20 daga . Ef hamstur spyrjanda er af einni þessara tegunda , yrði sennilegur gotdagur 15. júlí . Ekki er höfundi kunnugt um hvaða hamstrar eru vinsælastir hér á landi í gæludýraverslunum , en ef svipað er upp á teningnum hér og í Vestur-Evrópu , er það gullhamsturinn . Nauðsynlegt er fyrir eigendur hamstra að trufla móðurina sem allra minnst fyrstu vikuna eftir got því hún gæti tekið upp á því að éta afkvæmi sín . Önnur ástæða fyrir slíku áti á eigin tegund ( e. cannibalism ) er skortur á hreiðurefni og því ættu hamstraeigendurnir að hafa nóg af því í búrinu . Á Vísindavefnum er að finna fleiri svör um hamstra ( einnig má smella á efnisorðin neðst á síðunni ) :